b'\n_START_ARTICLE_\nConvencions de nominaci\xc3\xb3 presidencials\n_START_PARAGRAPH_\nEn el sistema electoral dels Estats Units una convenci\xc3\xb3 de nominaci\xc3\xb3 presidencial \xc3\xa9s una convenci\xc3\xb3 pol\xc3\xadtica que pren lloc cada quatre anys als Estats Units i que organitzen la majoria dels partits pol\xc3\xadtics que presentaran candidats a l\'elecci\xc3\xb3 presidencial subseg\xc3\xbcent. El prop\xc3\xb2sit formal de la convenci\xc3\xb3 \xc3\xa9s nominar els candidats a president i vicepresident, aix\xc3\xad com adoptar la declaraci\xc3\xb3 de principis i objectius coneguts com a plataforma de partit. Tamb\xc3\xa9 s\'hi adopten les regles per a les activitats del partit, incloent-hi el proc\xc3\xa9s de nominaci\xc3\xb3 del cicle d\'eleccions seg\xc3\xbcent.  _NEWLINE_Des de 1968, gr\xc3\xa0cies a la Comissi\xc3\xb3 McGovern-Fraser, el proc\xc3\xa9s, que abans el realitzaven els membres de partits, ara es basa en el resultat de les eleccions prim\xc3\xa0ries i caucus, eleccions indirectes on els vots als candidats serveixen per seleccionar delegats. Els resultats de les eleccions comprometen els delegats a votar per un candidat en particular. Tot i que pot hi haver delegats no compromesos o superdelegats, aquests s\xc3\xb3n minoria. _NEWLINE_En la majoria dels casos nom\xc3\xa9s arriba un candidat a la convenci\xc3\xb3 (els altres abandonen les seves campanyes a poc a poc en veure que no aconseguiran prou delegats durant les eleccions prim\xc3\xa0ries), i les convencions i la votaci\xc3\xb3 mateixa s\xc3\xb3n nom\xc3\xa9s un acte cerimonial. Quan aix\xc3\xb2 no \xc3\xa9s el cas, i hi arriben m\xc3\xa9s d\'un candidat amb la possibilitat de guanyar, la convenci\xc3\xb3 es converteix en "convenci\xc3\xb3 disputada" (consteted convention en angl\xc3\xa8s), i els candidats proven d\'aconseguir prou suport dels candidats no compromesos per a rebre la majoria absoluta de delegats abans de la primera votaci\xc3\xb3. Si aix\xc3\xb2 no \xc3\xa9s possible, i durant la primera votaci\xc3\xb3 no surt cap candidat amb majoria absoluta, els delegats compromesos tenen la llibertat de votar pel candidat que vulguin en una segona votaci\xc3\xb3 i la  convenci\xc3\xb3 es coneix com a "convenci\xc3\xb3 negociada" (brokered convention). Les negociacions continuen i les votacions es repeteixen fins que un candidat aconsegueixi la majoria absoluta dels vots. _NEWLINE_Hi ha dues convencions principals, la Convenci\xc3\xb3 Nacional Dem\xc3\xb2crata i la Convenci\xc3\xb3 Nacional Republicana, tot i que els partits minoritaris tamb\xc3\xa9 elegeixen els seus candidats en convencions.'